ועדת הכלכלה, כנסת 24, פרוטוקול מספר 140, 2022-01-09 10:00

לימור מגן תלם: בוקר טוב לכולם, אני מתכבדת לפתוח את ועדת הכלכלה בנושא תיקון טעות בחוק הגז הפחמימני המעובה, התשפ"א-2020.

לימור מגן תלם: חוק הגז הפחמימני המעובה, התשפ"א-2020, התקבל בכנסת ב-9 בדצמבר 2020.

לימור מגן תלם: הוא פורסם ברשומות ונפלו בו כמה טעויות סופר, טעויות דפוס, טעויות טכניות כמו "ו'" במקום "ן'" או "אינה" במקום "אינו", כך שלא מדובר בתיקון טעות מהותית אלא רק בתיקון טעויות סופר.

לימור מגן תלם: אני אבקש מהיועצת המשפטית של הוועדה להציג את התיקון ואנחנו נעבור להצבעה.

לימור מגן תלם: בוקר טוב חבר הכנסת מקלב.

לימור מגן תלם: מדובר בתיקון טעויות דפוס לחוק שכבר פורסם ברשומות.

לימור מגן תלם: בבקשה, אביגיל.

אביגיל כספי: אני אסביר בקצרה על התהליך של תיקון טעות.

אביגיל כספי: הוועדה, ועדת הכלכלה במקרה הזה, מאשרת את הצעת החוק לקריאה שנייה ולקריאה שלישית.

אביגיל כספי: אחר כך הנוסח עובר אלינו ללשכה המשפטית להכנה.

אביגיל כספי: למרות שאנחנו עוברים עליו שוב ושוב, לפעמים יש טעויות הגהה שאנחנו מפספסים, וזה המקרה הזה.

אביגיל כספי: אני אקריא את סעיף 10(א) לפקודת סדרי ומשפט.

אורי מקלב: זה עבר הצבעה שנייה ושלישית?

אביגיל כספי: כן.

אורי מקלב: זה עובר למליאה?

אביגיל כספי: זה הגיע למליאה.

אביגיל כספי: אם זה לא מגיע למליאה, יש לנו הליך פנימי.

אורי מקלב: הנוסחים, כן מתקנים.

אביגיל כספי: נכון, אבל בגלל שהחוק כבר התקבל בקריאה שנייה ובקריאה שלישית, אז צריך בעצם לעשות את ההליך הזה.

אורי מקלב: מה התהליך, קריאה ראשונה, קריאה שנייה, קריאה שלישית?

אביגיל כספי: לא, לא.

אביגיל כספי: לא מצביעים על החוק מחדש אלא בעצם אנחנו פונים עכשיו לוועדה.

אביגיל כספי: הוועדה מתבקשת לקיים את ההליך הזה של תיקון טעות.

אביגיל כספי: היועץ המשפטי פונה לכנסת והוועדה מאשרת שבאמת מדובר בתיקון טעות סופר ולא בתיקון של טעות מהותית, ואז יגיע למליאה ויאושר.

אביגיל כספי: אני אקריא רגע את הסעיף הרלוונטי.

אביגיל כספי: זה יהיה יותר ברור.

אביגיל כספי: בסעיף 10(א) כתוב: לעניין סעיף זה, "הוועדה", ועדה מוועדות הכנסת שהחוק היה בטיפולה.

אביגיל כספי: זה בעצם הוועדה הזאת.

אביגיל כספי: נפלה טעות בנוסח של חוק כפי שנתקבל בכנסת וקבעה הוועדה לפי הצעת יושב-ראש הכנסת או היועץ המשפטי לכנסת כי הטעות היא לשונית-טכנית, פליטת קולמוס, השמטה מקרית, טעות הדפסה, שיבוש של העתקה וכיוצא באלה, רשאית הכנסת בהחלטה לתקן את הטעות.

אביגיל כספי: נתקבלה החלטה לתיקון הטעות לפני פרסום החוק ברשומות, יפורסם החוק המתוקן.

אביגיל כספי: נתקבלה החלטה לתיקון הטעות אחרי פרסום החוק ברשומות, יפורסם התיקון ברשומות בחתימת יושב-ראש הכנסת, ותחילתו של התיקון תהיה מיום תחילתו של החוק, זולת אם נקבע בהחלטה שתחילתו תהיה במועד מאוחר יותר.

אורי מקלב: זה הליך הצבעה רגיל?

אורי מקלב: אני יכול לבקש רוויזיות והסתייגויות?

אביגיל כספי: האמת שאני לא שמעתי על כזה דבר בתיקון טעות.

אביגיל כספי: לגבי התחילה, מבחינת הטעויות אני רגע אעבור עליהן.

אביגיל כספי: רוב הטעויות הן טעויות בסעיפים הרגילים של החוק.

אביגיל כספי: יש טעות אחת שהיא בסעיף העונשין.

אביגיל כספי: בגלל שזה סעיף עונשין, זה סעיף פלילי וכו', אנחנו מבקשים שתיקון הטעות יחול מיום הפרסום של תיקון הטעות.

אביגיל כספי: שאר ההוראות בעצם לפי הסעיף שהקראתי, יחולו כבר ביום פרסום החוק שהיה כבר בעבר, ואין בעיה שיחולו רטרואקטיבית.

אביגיל כספי: אני אעבור רגע על הטעויות?

לימור מגן תלם: כן.

אביגיל כספי: הטעות הראשונה היא בסעיף 32.

אביגיל כספי: כתוב "חדל להתקיים באותן סוכן".

אביגיל כספי: זה צריך להיות "באותו סוכן".

אביגיל כספי: בסעיף העונשין כמו שהזכרתי, יש בעצם שתי הפניות שהן מופנות לסעיף 27(ד) במקום לסעיף 27(ה).

אביגיל כספי: בסעיף 88, שזה מה שאנחנו קוראים לו תיקון עקיף, כי זה מתקן את חוק הסדרים במשק המדינה, כתוב "כהגדרתו חוק הגז הפחמימני" במקום "כהגדרתו בחוק הגז הפחמימני".

אביגיל כספי: בתוספת הראשונה כתוב "אינו" במקום "אינה.

אביגיל כספי: בתוספת העשירית כתוב "חידש אספקת גז במתקן גז", שזה צריך להיות "חידש אספקת גז למתקן גז".

אביגיל כספי: זה בעצם הטעויות שמבקשים לתקן.

לימור מגן תלם: בסדר גמור.

לימור מגן תלם: נעבור להקראה.

אביגיל כספי: הצעת החלטה בדבר תיקון טעות בחוק הגז הפחמימני המעובה, התשפ"א-2020 (לפי סעיף 10א לפקודת סדרי השלטון והמשפט, התש"ח-1948)

אביגיל כספי: בסעיף 32(א)(1)(א), במקום "באותן" צריך להיות "באותו";

אביגיל כספי: בסעיף 88(1), המתקן את חוק הסדרים במשק המדינה (תיקוני חקיקה), התשמ"ט-1989, במקום "חוק" צריך להיות "בחוק";

אביגיל כספי: בתוספת העשירית, בחלק ג', בפרט (42) במקום "במיתקן" צריך להיות "למיתקן".

לימור מגן תלם: מי בעד?

לימור מגן תלם: אושר

לימור מגן תלם: פה אחד.

אורי מקלב: האופוזיציה עניינית.

לימור מגן תלם: מאוד.

לימור מגן תלם: אני אמרתי כשנכנסת שאתה תמיד ענייני, חבר הכנסת מקלב.

לימור מגן תלם: איך שנכנסת אמרתי את זה.

לימור מגן תלם: מעולה, יופי, אז אנחנו סיימנו את הישיבה הזו.

אורי מקלב: מתי עבר החוק, ב-2021?

לימור מגן תלם: 9 בדצמבר 2020 הוא עבר, והוא פורסם ברשומות מיד לאחר מכן.

לימור מגן תלם: אישרנו את תיקון הטעות ואנחנו סוגרים את הישיבה הזו.